proxectonos/corpus_dominio_legal_administrativo_tmp huggingface dataset:
EXTRACTO da Resolución do 16 de decembro de 2016 pola que se establecen as bases de subvencións para salas de artes escénicas e se convocan para o ano 2017.
Axencia Galega das Industrias Culturais — III. Outras disposicións — 23/12/2016

BDNS (Identif.): 325805.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index).
Primeiro. Beneficiarios
Poderán solicitar as subvencións as persoas físicas ou xurídicas xestoras de salas de artes escénicas de titularidade privada con capacidade igual ou inferior a 250 localidades que presenten un proxecto de programación artística para o ano 2017. Exclúense salas cuxa titularidade pertenza á asociacións ou outras entidades sen ánimo de lucro. O solicitante deberá probar a dispoñibilidade da sala mediante copia da escritura de propiedade, contrato de aluguer ou outros documentos válidos en dereito, e deberá estar en posesión da licenza de apertura da sala para a cal solicita a axuda na actividade correspondente.
Segundo. Finalidade
Esta resolución, no desenvolvemento das funcións e obxectivos encomendados e previstos na Lei 4/2008, do 23 de maio, de creación da Axencia Galega das Industrias Culturais, ten por obxecto fixar as bases que regularán o réxime de subvencións establecidas pola Agadic para fomentar a estabilidade e consolidación das salas de artes escénicas de titularidade privada que desenvolvan programacións artísticas de carácter profesional.
Terceiro. Bases reguladoras
Resolución do 16 de decembro de 2016 pola que se establecen as bases de subvencións para salas de artes escénicas e se convocan para o ano 2017.
Cuarto. Importe
O importe máximo para o financiamento das axudas incluídas nesta convocatoria é de 70.000 euros, da partida orzamentaria 2017.10.A1.432.B.470.0.
Concederase unha dotación unitaria máxima de 30.000 euros por entidade beneficiaria, co límite do 50 % do orzamento do proxecto presentado.
Quinto. Prazo de presentación de solicitudes
O prazo de presentación das solicitudes será dun mes desde o día seguinte á data de publicación desta resolución no Diario Oficial de Galicia.
Santiago de Compostela, 16 de decembro de 2016
RESOLUCIÓN do 14 de decembro de 2016, da Dirección Xeral de Conservación da Natureza, pola que se deixa sen efecto a veda para a pesca nas augas do encoro de Vilagudín, establecida pola Resolución do 16 de setembro de 2016 pola que se veda a pesca nas augas encoradas do encoro de Vilagudín.
Consellería de Medio Ambiente e Ordenación do Territorio — III. Outras disposicións — 23/12/2016

Antecedentes.
Con data do 16 de setembro de 2016, o Servizo Provincial de Conservación da Natureza da Coruña propón a veda das augas do encoro de Vilagudín.
De conformidade con todo o anterior, o 23 de setembro de 2016 publicouse a Resolución do 16 de setembro de 2016, da Dirección Xeral de Conservación da Natureza, pola que se veda a pesca nas augas encoradas do encoro de Vilagudín.
Realizados o estudo epidemiolóxico e as análises físicas e químicas necesarias das augas do encoro, determinouse o bo estado ecolóxico do medio afectado e da fauna ictícola.
Consideracións legais.
Esta dirección xeral é competente para a adopción de medidas excepcionais de conformidade co disposto no artigo 9 da Lei 7/1992, do 24 de xullo, de pesca fluvial, e no artigo 48 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio).
Resolución.
De conformidade con todo o anterior, resolvo deixar sen efecto a veda da pesca nas augas do encoro de Vilagudín.
Santiago de Compostela, 14 de decembro de 2016
ORDE do 19 de decembro de 2016 pola que fai pública a ampliación da dotación orzamentaria para a concesión das axudas establecidas na Orde do 1 de xullo de 2016 pola que se establecen as bases reguladoras do Programa de incentivos ás empresas de inserción laboral (EIL) e ás súas entidades promotoras, e se procede á súa convocatoria para o ano 2016.
Consellería de Economía, Emprego e Industria — III. Outras disposicións — 23/12/2016

A Orde do 1 de xullo de 2016 pola que se establecen as bases reguladoras do Programa de incentivos ás empresas de inserción laboral (EIL) e ás súas entidades promotoras, e se procede á súa convocatoria para o ano 2016 (Diario Oficial de Galicia núm. 143, do 29 de xullo), establece no seu artigo 1.3, no cal se recollen os créditos que financian a orde, que estes importes poderán ser obxecto de modificacións, como consecuencia da asignación ou da redistribución de fondos para o financiamento dos programas de fomento de emprego, coas limitacións que estableza a Conferencia Sectorial de Emprego e Asuntos Laborais.
Como existen outras dotacións que poden ser utilizadas para os mesmos fins como consecuencia dos remanentes doutras convocatorias financiadas con cargo a créditos incluídos no mesmo programa e servizo, cómpre ampliar o importe dos créditos destinados ás axudas que poderán ser concedidas ao abeiro da devandita orde, coa finalidade de que estas cheguen ao maior número de persoas beneficiarias posible.
Por todo o exposto e no uso das facultades que me foron conferidas,
Artigo 1
Amplíase o importe total das axudas que se van conceder ao abeiro do Programa de incentivos ás empresas de inserción laboral (EIL), regulado na Orde do 1 de xullo de 2016 pola que se establecen as bases reguladoras do Programa de incentivos ás empresas de inserción laboral (EIL) e ás súas entidades promotoras, e se procede á súa convocatoria para o ano 2016, na seguinte contía e aplicación orzamentaria, que figura dotada nos orzamentos xerais da Comunidade Autónoma de Galicia para o ano 2016:
09.40.322C 470.2, código de proxecto 2015 00561, na contía de 180.000 €.
Artigo 2
Esta modificación non afecta o prazo establecido na referida orde para a presentación de solicitudes.
Disposición derradeira única
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de decembro de 2016
RESOLUCIÓN do 12 de decembro de 2016 pola que se dá publicidade ás axudas concedidas ao abeiro da Orde do 6 de xullo de 2016 pola que se establecen as bases reguladoras das axudas destinadas ao fomento da utilización de instalacións e equipamentos en común en réxime asociativo, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2014-2020, e se convocan para o ano 2016.
Consellería do Medio Rural — III. Outras disposicións — 23/12/2016

De conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 13, punto 4, da Lei 4/2006, do 20 de xuño, de transparencia e de boas prácticas na Administración pública galega, os órganos administrativos concedentes publicarán, no Diario Oficial de Galicia, as subvencións concedidas con expresión da convocatoria, o programa e o crédito orzamentario a que se imputen, a finalidade da subvención, o beneficiario e cantidade concedida.
Na súa virtude, a Dirección Xeral de Gandaría, Agricultura e Industrias Agroalimentarias, por delegación da conselleira,
Publicar no Diario Oficial de Galicia as axudas concedidas ao abeiro da Orde do 6 de xullo de 2016 pola que se establecen as bases reguladoras das axudas destinadas ao fomento da utilización de instalacións e equipamentos en común en réxime asociativo, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2014-2020, e se convocan para o ano 2016, que figuran como anexo nesta resolución.
Santiago de Compostela, 12 de decembro de 2016
Convocatoria: Orde do 6 de xullo de 2016 pola que se establecen as bases reguladoras das axudas destinadas ao fomento da utilización de instalacións e equipamentos en común en réxime asociativo, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2014-2020, e se convocan para o ano 2016 (DOG nº 139, do 22 de xullo).
Aplicación orzamentaria: 13.03.712B.772.0 dos orzamentos xerais da Comunidade Autónoma de Galicia, dotada cun crédito total de 500.000 euros para o ano 2016; 1.500.000 euros para o ano 2017 e 2.000.000 de euros para o ano 2018. En total 4.000.000 de euros.
Finalidade: desenvolvemento de proxectos de explotación conxunta de instalacións e equipamentos de carácter agropecuario en réxime asociativo.
Beneficiarios/as e subvención:
DECRETO 183/2016, do 9 de decembro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción dun itinerario peonil e ciclista na PO-331, treito Atín, p.q. 1+890-2+810, de clave PO/16/104.06, nos concellos de Mos e O Porriño.
Consellería de Infraestruturas e Vivenda — III. Outras disposicións — 22/12/2016

Antecedentes:
O 29 de xullo de 2016 publícase no Diario Oficial de Galicia (núm. 143) el Anuncio do 18 de xullo de 2016 polo que se somete ao trámite de información pública o proxecto de construción «Itinerario peonil e ciclista na PO-331. Tramo: Atín, p.q. 1+890-2+810, de clave PO/16/104.06», así como a relación individual de bens, dereitos e propietarios afectados polo proxecto referenciado.
Posteriormente, e tras a análise do informe, alegación e certificacións presentados, o 28 de novembro de 2016 apróbase o expediente de información pública e definitivamente o proxecto de construción «Itinerario peonil e ciclista na PO-331. Tramo: Atín, p.q. 1+890-2+810, de clave PO/16/104.06».
Este proxecto de construción ten por obxecto a mellora da circulación peonil e ciclista nun tramo da estrada PO-331; infraestrutura viaria que conecta O Porriño coa zona do Val Miñor (Gondomar), e por extensión coa zona costeira da Ramallosa (Nigrán). Todo isto mediante a construción dunha senda peonil e ciclista na marxe esquerda da PO-331, que da continuidade ao itinerario existente; mellora do itinerario peonil e ciclista de acceso ao CEIP Atín; mellora da accesibilidade no itinerario mediante beirarrúas; ampliación da intersección; construción dun cambio de sentido e implantación da rede de saneamento; o que xustifica a urxencia da ocupación.
A competencia para a execución da expropiación forzosa, no ámbito das estradas non incorporadas á rede do Estado, con itinerarios que se desenvolvan integramente no seu territorio, correspóndelle á Comunidade Autónoma de Galicia, ao abeiro do número dous do artigo 28 do Estatuto de autonomía de Galicia, aprobado pola Lei orgánica 1/1981, do 6 de abril.
Correspóndelle ao Consello da Xunta de Galicia, como órgano equivalente ao Consello de Ministros, no ámbito da Administración autonómica, o recoñecemento concreto da utilidade pública e a declaración da urxente ocupación dos bens afectados pola expropiación a que dá lugar a realización da obra, segundo o previsto nos artigos 10 e 52 da Lei do 16 de decembro de 1954, de expropiación forzosa.
Na súa virtude, por proposta da conselleira de Infraestruturas e Vivenda e logo da deliberación do Consello da Xunta de Galicia, na súa reunión do día nove de decembro de dous mil dezaseis,
Artigo único. Declarar, en concreto, a utilidade pública e a necesidade de urxente ocupación para os efectos de expropiación forzosa, dos bens e dereitos que se concretan no expediente administrativo instruído, así como en calquera das modificacións que sexa necesario realizar para a execución do proxecto de construción «Itinerario peonil e ciclista na PO-331. Tramo: Atín, p.q. 1+890-2+810, de clave PO/16/104.06».
Santiago de Compostela, nove de decembro de dous mil dezaseis
DECRETO 182/2016, do 9 de decembro, polo que se aproba o cambio de titularidade de todo o dominio público da estrada OU-223 (OU-902-estación do Irixo), desde o p.q. 0+000 ao 1+010, a prol do Concello do Irixo.
Consellería de Infraestruturas e Vivenda — III. Outras disposicións — 22/12/2016

A teor do previsto no artigo 9.4 da Lei 8/2013, do 28 de xuño, de estradas de Galicia, os cambios de titularidade das estradas ou tramos delas, cando non se trate de travesías urbanas ou tramos delas que estean incluídos no inventario de travesías da súa administración titular, deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a Lei de estradas dispón no artigo 9.7 que os cambios de titularidade poderán abranguer estradas, tramos delas, elementos funcionais e/ou espazos da zona de dominio público adxacente.
O Concello do Irixo solicita á Consellería de Infraestruturas e Vivenda o cambio de titularidade da estrada OU-223 (OU-902-estación do Irixo), que discorre na súa totalidade (p.q. 0+000-1+010) polo termo municipal e ten unha lonxitude de 0,97 km.
A Axencia Galega de Infraestruturas, de acordo co informe emitido polos servizos competentes, formulou a proposta favorable á transferencia de titularidade de todo o dominio público correspondente á estrada OU-223 (OU-902-estación do Irixo) cunha lonxitude de 0,97 km (p.q. 0+000-1+010), a prol do Concello do Irixo.
De conformidade co anteriormente exposto, por proposta da conselleira de Infraestruturas e Vivenda, logo de deliberación do Consello da Xunta de Galicia, na súa reunión do día nove de decembro de dous mil dezaseis,
Artigo 1
Apróbase o cambio de titularidade a prol do Concello do Irixo:
– Todo o dominio público da OU-223 (OU-902-estación do Irixo) de lonxitude 0,97 km (p.q. 0+000-1+010).
Artigo 2
En aplicación dos números 4 e 6 do artigo 10 da Lei 8/2013, do 28 de xuño, de estradas de Galicia, o Concello do Irixo deberá modificar o seu catálogo de estradas para incluír o cambio de titularidade a que se refire o presente decreto.
Artigo 3
De acordo co establecido no artigo 9.6 da Lei 8/2013, do 28 de xuño, de estradas de Galicia, o cambio de titularidade será efectivo ao día seguinte da publicación deste decreto no Diario Oficial de Galicia. A entrega dos bens formalizarase no prazo dos dous meses seguintes a esta publicación mediante a sinatura da correspondente acta de entrega.
Artigo 4
Corresponderanlle ao Concello do Irixo, a partir da formalización da entrega, todas as actividades de xestión, mantemento, conservación e explotación das vías, así como o exercicio das funcións de disciplina viaria e calquera outra que poida corresponderlle como nova Administración titular das estradas.
Disposición derradeira
O presente decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, nove de decembro de dous mil dezaseis
RESOLUCIÓN do 15 de decembro de 2016, da Dirección Xeral de Política Financeira e Tesouro, de ratificación da Resolución do 25 de novembro de 2016, de adopción de medidas adicionais de control especial na mutualidade Unión de Artesanos, mutualidade de previsión social a prima fixa.
Consellería de Facenda — III. Outras disposicións — 22/12/2016

O 25 de novembro de 2016, o director xeral de Política Financeira e Tesouro, en aplicación do disposto no capítulo II do título VI da Lei 20/2015, do 14 de xullo, de ordenación, supervisión e solvencia das entidades aseguradoras e reaseguradoras, e no capítulo I do título IV e capítulo II do título VI do Real decreto 1060/2015, do 20 de novembro, de ordenación, supervisión e solvencia das entidades aseguradoras e reaseguradoras, adoptou unha resolución na cal se acorda o seguinte, en relación coa mutualidade de previsión social a prima fixa Unión de Artesanos:
«Primeiro. Manter as medidas de control especial que se adoptaron pola Resolución do 17 de outubro de 2016.
Segundo. Adoptar a medida adicional de control especial, prevista no artigo 161 da Lei 20/2015, do 14 de xullo, de ordenación, supervisión e solvencia das entidades aseguradoras e reaseguradoras consistente en substituír provisionalmente a xunta directiva da mutualidade de previsión social a prima fixa Unión de Artesanos, ao abeiro do artigo 165 da citada lei, e designar como administradores provisionais as seguintes persoas:
1. Rosa María Pedrosa Pedrosa.
2. Román García Pastur.
3. José Antonio Vesteiro Rivas.
Os administradores nomeados terán todas as facultades que a normativa aplicable lle recoñece á xunta directiva substituída e será necesario para o seu exercicio que actúen polo menos dous deles de forma mancomunada.
A presente resolución é inmediatamente executiva.
O nomeamento publicarase no DOG e inscribirase nos demais rexistros públicos que correspondan.
Terceiro. Concederlle á mutualidade un período de alegacións durante un prazo de 10 días desde a notificación da presente resolución, de acordo co disposto no artigo 213 d) do Real decreto 1060/2015, do 20 de novembro, de ordenación, supervisión e solvencia das entidades aseguradoras e reaseguradoras».
O prazo concedido á mutualidade rematou sen que se teñan presentado alegacións.
Con base no anteriormente exposto,
1º. Deixar sen efecto as medidas provisionais de control especial acordadas na Resolución do 17 de outubro de 2016.
2º. Ratificar as medidas adicionais de control especial adoptadas no punto segundo da citada Resolución do 25 de novembro de 2016.
Contra esta resolución, que non pon fin á vía administrativa, poderase interpor recurso de alzada, no prazo dun mes contado a partir do día seguinte á súa publicación, ante esta dirección xeral ou ante o conselleiro de Facenda, de conformidade cos artigos 121 e 122 da Lei 39/2015, do 1 de outubro, do procedemento administrativo común das administracións públicas.
Santiago de Compostela, 15 de decembro de 2016
ORDE do 1 de decembro de 2016 pola que se autoriza o cambio de denominación do colexio de educación infantil e primaria de Oleiros, no concello de Oleiros.
Consellería de Cultura, Educación e Ordenación Universitaria — III. Outras disposicións — 21/12/2016

De conformidade co previsto no artigo 8.1 do Regulamento orgánico das escolas de educación infantil e dos colexios de educación primaria, aprobado polo Decreto 374/1996, do 17 de outubro, DOG do 21 de outubro, por proposta da Dirección Xeral de Centros e Recursos Humanos,
Autorizar o cambio de denominación específica do seguinte centro:
Provincia: A Coruña.
Concello: Oleiros.
Código: 15032911.
Denominación actual: Colexio de Educación Infantil e Primaria de Oleiros.
Nova denominación: Colexio de Educación Infantil e Primaria Juana de Vega.
Santiago de Compostela, 1 de decembro de 2016
CORRECCIÓN de erros. Resolución do 17 de novembro de 2016, da Secretaría Xeral Técnica da Consellería de Infraestruturas e Vivenda, pola que se dá publicidade dunha encomenda de xestión de carácter técnico á Axencia Galega de Infraestruturas, relativa ás actuacións de carácter técnico nos expedientes de contratación dos servizos para a planificación do sistema de transporte público de viaxeiros integrado coa prestación do transporte baixo demanda en distintas zonas da Comunidade Autónoma de Galicia, cofinanciada nun 80 % polo Fondo Europeo de Desenvolvemento Rexional no marco do programa operativo Feder Galicia 2014-2020.
Consellería de Infraestruturas e Vivenda — III. Outras disposicións — 20/12/2016

Advertido erro na citada resolución, publicada no Diario Oficial de Galicia núm. 228, do 29 de novembro de 2016, cómpre facer a seguinte corrección:
– Na actividade a que se refire a encomenda de xestión en distintas zonas da Comunidade Autónoma de Galicia, incluiuse por erro a «Zona centro».
A encomenda cíñense, polo tanto, ás seguintes zonas:
• Zona de conexión interurbana e Pontevedra.
• Ourense oeste.
• Ourense leste.
• A Coruña e Lugo norte.
• A Coruña oeste.
ORDE do 19 de decembro de 2016 pola que se fai pública a modificación e ampliación da dotación orzamentaria para a concesión das axudas establecidas na Orde do 9 de agosto de 2016 pola que se establecen as bases reguladoras da subvención plurianual do custo salarial para o mantemento dos postos de traballo ocupados por persoas con discapacidade nos centros especiais de emprego de Galicia e se procede á súa convocatoria para o período do 1 de xullo de 2016 ao 30 de xuño de 2017, dentro do Programa para a promoción da integración laboral das persoas con discapacidade en centros especiais de emprego.
Consellería de Economía, Emprego e Industria — III. Outras disposicións — 21/12/2016

A Orde do 9 de agosto de 2016 pola que se establecen as bases reguladoras da subvención plurianual do custo salarial para o mantemento dos postos de traballo ocupados por persoas con discapacidade nos centros especiais de emprego de Galicia e se procede á súa convocatoria para o período do 1 de xullo de 2016 ao 30 de xuño de 2017, dentro do Programa para a promoción da integración laboral das persoas con discapacidade en centros especiais de emprego (Diario Oficial de Galicia núm. 159, do 24 de agosto), establece no seu artigo 1.3, no cal se recollen os créditos que financian a orde, que estes importes poderán ser obxecto de modificacións, como consecuencia da asignación ou da redistribución de fondos para o financiamento dos programas de fomento de emprego, coas limitacións que estableza a Conferencia Sectorial de Emprego e Asuntos Laborais.
Como existen outras dotacións que poden ser utilizadas para os mesmos fins como consecuencia dos remanentes doutras convocatorias financiadas con cargo a créditos incluídos no mesmo programa e servizo, cómpre ampliar o importe dos créditos destinados ás axudas que poderán ser concedidas ao abeiro da devandita orde, coa finalidade de facer chegar estas ao maior número de persoas beneficiarias posible.
Por todo o exposto e no uso das facultades que me foron conferidas,
Artigo 1
Amplíase o importe total das axudas que se van conceder ao abeiro da subvención plurianual do custo salarial para o mantemento dos postos de traballo ocupados por persoas con discapacidade nos centros especiais de emprego (CEE) de Galicia e procédese á súa convocatoria para o período do 1 de xullo de 2016 ata o 30 de xuño de 2017, dentro do Programa para a promoción da integración laboral das persoas con discapacidade en centros especiais de emprego.
A ampliación afecta exclusivamente a anualidade 2016, que subvenciona o custo salarial de persoas con discapacidade en CEE das mensualidades de xullo a outubro de 2016.
As aplicacións orzamentarias e os importes que se amplían figuran dotados nos orzamentos xerais da Comunidade Autónoma de Galicia para o ano 2016, e son os seguintes:
Artigo 2
Esta modificación non afecta o prazo establecido na referida orde para a presentación de solicitudes.
Disposición derradeira única
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de decembro 2016
RESOLUCIÓN do 16 de decembro de 2016, da Dirección Xeral de Educación, Formación Profesional e Innovación Educativa, pola que se publica a relación definitiva de centros sostidos con fondos públicos dependentes desta consellería admitidos no Plan Proxecta durante o curso escolar 2016/17.
Consellería de Cultura, Educación e Ordenación Universitaria — III. Outras disposicións — 28/12/2016

A Resolución do 6 de setembro de 2016 (DOG núm. 178, do 19 de setembro), regula a participación dos centros docentes sostidos con fondos públicos dependentes desta consellería, no Plan Proxecta durante o curso escolar 2016/17.
Finalizado o procedemento establecido na citada resolución, procédese a facer pública a relación definitiva de centros docentes admitidos nos programas educativos do Plan Proxecta durante o curso escolar 2016/17, segundo o disposto no artigo 10.3.
En consecuencia, a Dirección Xeral de Educación, Formación Profesional e Innovación Educativa
RESOLVE:
Primeiro. Establecer a relación de centros docentes admitidos nos distintos programas educativos do Plan Proxecta durante o curso escolar 2016/17 que se relacionan no anexo desta resolución.
Segundo. Contra esta resolución, que non esgota a vía administrativa, as persoas afectadas poderán interpor recurso de alzada ante o conselleiro de Cultura, Educación e Ordenación Universitaria no prazo dun mes contado a partir do día seguinte ao da publicación no
Diario Oficial de Galicia
, segundo o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.
Santiago de Compostela, 16 de decembro de 2016
DECRETO 186/2016, do 29 de decembro, polo que se dispón que cese Juan Carlos Maneiro Cadillo como director xeral de Pesca, Acuicultura e Innovación Tecnolóxica.
Consellería do Mar — II. Autoridades e persoal — 30/12/2016

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e no 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta da conselleira do Mar, e logo de deliberación do Consello da Xunta de Galicia, na súa reunión do día vinte e nove de decembro de dous mil dezaseis,
Que cese Juan Carlos Maneiro Cadillo, como director xeral de Pesca, Acuicultura e Innovación Tecnolóxica, agradecéndolle os servizos prestados.
Santiago de Compostela, vinte e nove de decembro de dous mil dezaseis
RESOLUCIÓN do 21 de decembro de 2016, da Secretaría Xeral Técnica da Consellería de Presidencia, Administracións Públicas e Xustiza, pola que se dá publicidade das listas de aspirantes declarados aptos nas probas de aptitude para a obtención do título de xestor administrativo.
Vicepresidencia e Consellería de Presidencia, Administracións Públicas e Xustiza — III. Outras disposicións — 28/12/2016

De conformidade co disposto na base décima da Resolución do 1 de xuño de 2016 pola que se convocan as probas de aptitude para a obtención do título de xestor administrativo (DOG núm. 110, do 10 de xuño), concluídas as citadas probas e por proposta da Presidenta do Colexio Oficial de Xestores Administrativos de Galicia, esta secretaría xeral técnica
Dar publicidade ás listas de aspirantes declarados aptos nas probas de aptitude para o acceso á profesión de xestor administrativo que figura como anexo, de conformidade coa Resolución do tribunal, do 12 de decembro de 2016.
Contra a dita resolución poderá interpoñerse recurso potestativo de reposición, ante o Colexio Oficial de Xestores Administrativos de Galicia, no prazo dun mes desde o día seguinte ao da publicación desta resolución. Transcorrido o citado prazo sen resolución expresa, o recurso poderase entender desestimado. A resolución expresa ou presunta do recurso pon fin á vía corporativa e poderá ser impugnada na orde xurisdicional contencioso-administrativa, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 21 de decembro de 2016
RESOLUCIÓN do 5 de outubro de 2016 pola que se dá publicidade dos convenios de colaboración subscritos no segundo cuadrimestre do exercicio 2016.
Instituto Galego de Promoción Económica — III. Outras disposicións — 17/10/2016

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG núm. 136, do 14 de xullo), establece que as entidades de dereito público vinculadas ou dependentes da Comunidade Autónoma de Galicia deberán publicar no
Diario Oficial de Galicia
unha relación dos convenios de colaboración asinados.
Polo que antecede, en virtude das facultades que teño concedidas,
RESOLVO:
Único. Facer pública a relación dos convenios subscritos polo Instituto Galego de Promoción Económica no segundo cuadrimestre do exercicio 2016, que se anexa a esta resolución.
Santiago de Compostela, 5 de outubro de 2016
RESOLUCIÓN do 5 de outubro de 2016 pola que se procede á publicación dos requirimentos de emenda das axudas a proxectos de formación Industria 4.0, cofinanciadas polo Fondo Social Europeo, no marco do programa operativo FSE Galicia 2014-2020.
Instituto Galego de Promoción Económica — III. Outras disposicións — 17/10/2016

Mediante Resolución do 26 de xullo de 2016 (DOG núm. 156, do 19 de agosto) publicáronse as bases reguladoras das axudas do Igape a proxectos de formación Industria 4.0, cofinanciadas polo Fondo Social Europeo, no marco do programa operativo FSE Galicia 2014-2020 e procedeuse á súa convocatoria en réxime de concorrencia competitiva.
Por parte do órgano instrutor do procedemento administrativo previsto no artigo 10 das ditas bases reguladoras, están analizándose as solicitudes presentadas polos solicitantes que se acolleron á presente convocatoria de axudas.
Nunha primeira fase de revisión identificáronse varios expedientes que non reúnen algún dos requisitos exixidos nas bases reguladoras, polo que resulta procedente efectuar os oportunos requirimentos de emenda.
O artigo 10.2 das bases reguladoras dispón que, de conformidade co establecido nos artigos 59.6.b) e 60 da Lei 30/1992, este requirimento de emenda se realizará preferentemente mediante publicación no Diario Oficial de Galicia e producirá os mesmos efectos que a notificación individualizada. A dita publicación tamén se realizará na páxina web do Igape no enderezo www.tramita.igape.es, onde se establecerá o contido detallado do requirimento que se fai.
En virtude do anterior,
Primeiro. Dar publicidade á relación de solicitantes de axuda xa revisadas que deben ser obxecto de emenda segundo se recolle no anexo a esta resolución.
Segundo. Requirir os solicitantes incluídos no dito anexo para que, no prazo de dez (10) días hábiles contados desde o seguinte ao da publicación da presente resolución no Diario Oficial de Galicia, emenden a falta ou presenten os documentos preceptivos conforme se lles indique na información detallada do requirimento dispoñible no enderezo www.tramita.igape.es, ao que accederán a través da aplicación informática habilitada para estas axudas co NIF e código IDE, desde a páxina web do Instituto Galego de Promoción Económica (Igape), na oficina virtual.
Terceiro. De acordo co disposto no artigo 10.2 das bases reguladoras, no suposto de que non se atenda o requirimento no prazo indicado, ou se a emenda resulta incompleta ou defectuosa, teráselle por desistido na súa petición ao solicitante e arquivarase o expediente, logo da correspondente resolución.
Santiago de Compostela, 5 de outubro de 2016
RESOLUCIÓN do 3 de outubro de 2016, da Dirección Xeral de Educación, Formación Profesional e Innovación Educativa, pola que se resolve a do 19 de maio de 2016 pola que se convocou a selección de plans de formación permanente do profesorado (PFPP) que se van implantar en centros educativos públicos dependentes desta consellería no curso 2016/17.
Consellería de Cultura, Educación e Ordenación Universitaria — III. Outras disposicións — 17/10/2016

De conformidade co establecido no punto 13.1 da Resolución desta dirección xeral do 19 de maio de 2016 (DOG do 1 de xuño), pola que se convoca a selección de plans de formación permanente do profesorado que se van implantar en centros educativos públicos para o curso 2016/17, esta dirección xeral
Primeiro. Seleccionar os centros que se relacionan no anexo desta resolución.
Segundo. Contra esta resolución, que non pon fin á vía administrativa, os interesados poderán interpor recurso de alzada perante o conselleiro de Cultura, Educación e Ordenación Universitaria no prazo dun mes contado a partir do día seguinte ao da súa publicación no
Diario Oficial de Galicia
, segundo o disposto no artigo 121 da Lei 39/2015, do 1 de outubro, do procedemento administrativo común das administracións públicas.
Santiago de Compostela, 3 de outubro de 2016
RESOLUCIÓN do 4 de outubro de 2016 pola que se publica o Plan especial de protección civil ante o risco de inundacións en Galicia (Inungal).
Vicepresidencia e Consellería de Presidencia, Administracións Públicas e Xustiza — III. Outras disposicións — 17/10/2016

O Consello da Xunta de Galicia, na súa reunión do día 29 de setembro de 2016 adoptou entre outros, o seguinte acordo:
1. Aprobar o Plan especial de protección civil ante o risco de inundacións en Galicia (Inungal) segundo se dispón no artigo 33.1 da Lei 5/2007, do 7 de maio, de emerxencias de Galicia.
2. Ordenar a súa publicación no
Diario Oficial de Galicia
, segundo se dispón no artigo 33.3 da Lei 5/2007, do 7 de maio, de emerxencias de Galicia.
3. Deixar sen efecto o Plan especial de protección civil ante o risco de inundacións en Galicia, aprobado por acordo do Consello da Xunta de Galicia, na súa reunión do 27 de setembro de 2001 (DOG nº 78, do 23 de abril de 2002).
Para dar cumprimento ao disposto no punto 2 do devandito acordo
Proceder á publicación do Plan especial de protección civil ante o risco de inundacións en Galicia (Inungal), no enderezo da páxina web http://cpapx.xunta.es/plans-de-emerxencia
O mencionado plan estará dispoñible na sede da Dirección Xeral de Emerxencias e Interior, así como nas dependencias dos servizos de Emerxencias das delegacións territoriais.
Santiago de Compostela, 4 de outubro de 2016
RESOLUCIÓN do 29 de decembro de 2016 pola que se fai público o acordo do Consello de Dirección polo que se modifican as bases reguladoras das axudas para a execución de accións de promoción exterior conxunta das empresas galegas (Galicia Exporta Organismos Intermedios) cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020.
Instituto Galego de Promoción Económica — III. Outras disposicións — 30/12/2016

Mediante Resolución do 28 de decembro de 2015 (DOG núm. 248, do 30 de decembro) publicáronse as bases reguladoras das axudas para a execución de accións de promoción exterior conxunta das empresas galegas (Galicia Exporta Organismos Intermedios) cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e procedeuse á súa convocatoria en réxime de concorrencia competitiva.
No punto 11 do artigo 13 destas bases, obrigas dos beneficiarios, establécese a obriga, no caso de postos agrupados de participación en feiras, da utilización do símbolo E de España (en solitario ou acompañado da lenda «España»).
A utilización do mencionado símbolo regúlase nun convenio subscrito entre a Xunta de Galicia e o ICEX, no cal se establece que as actuacións susceptibles de utilizar o símbolo E de España deberán ser comunicadas ao ICEX, que autorizará o seu uso. Na data actual non se dispón de autorización para a utilización do mencionado símbolo nestas actuacións, polo que se considera oportuno eliminar a dita exixencia das bases reguladoras.
O Consello de Dirección do Igape, na súa xuntanza do 22 de decembro de 2016, acordou a modificación das bases reguladoras das axudas para a execución de accións de promoción exterior conxunta das empresas galegas (Galicia Exporta Organismos Intermedios) cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020.
Por todo o anterior, de conformidade coas facultades que teño conferidas,
Artigo 1
Publicar a modificación das bases reguladoras das axudas para a execución de accións de promoción exterior conxunta das empresas galegas (Galicia Exporta Organismos Intermedios) cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, publicadas mediante Resolución do 28 de decembro de 2015 (DOG núm. 248, do 30 de decembro), no seguinte senso:
Un. No artigo 13, obrigas dos beneficiarios, elimínase o punto 11 e reenumérase o punto 12 que pasa a ser o 11.
Artigo 2
Esta modificación entrará en vigor o mesmo día da súa publicación no
Diario Oficial de Galicia
.
Santiago de Compostela, 29 de decembro de 2016
EXTRACTO da Orde do 22 de decembro de 2016 pola que se establecen as bases reguladoras das axudas para os investimentos en transformación e comercialización de produtos agrarios do período 2014-2020, cofinanciadas polo Fondo Europeo Agrícola de Desenvolvemento Rural (Feader), e se convocan para o exercicio orzamentario de 2017.
Consellería do Medio Rural — III. Outras disposicións — 30/12/2016

BDNS (Identif.): 326778.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index):
Primeiro.
Beneficiarios
Poderán acollerse a estas axudas os empresarios individuais ou sociedades que sexan ou vaian ser titulares de instalacións obxecto da axuda, dedicadas á transformación e/ou comercialización de produtos do anexo I do Tratado constitutivo da Comunidade Europea, e sobre as cales recaia a carga financeira dos investimentos e gastos que se consideren subvencionables.
Segundo.
Obxecto
Esta orde ten por obxecto establecer as bases reguladoras das axudas da Consellería do Medio Rural para os investimentos en transformación, comercialización e/ou desenvolvemento de produtos agrícolas, cofinanciadas polo Fondo Europeo Agrícola de Desenvolvemento Rural (Feader), e convocar as correspondentes ao exercicio orzamentario de 2017.
Terceiro.
Bases reguladoras
Orde do 21 de decembro de 2016 pola que se establecen as bases reguladoras das axudas para os investimentos en transformación e comercialización de produtos agrarios do período 2014-2020 cofinanciadas polo Fondo Europeo Agrícola de Desenvolvemento Rural (Feader), e se convocan para o exercicio orzamentario de 2017.
Cuarto.
Importe
Para a concesión das axudas convocadas destinarase un crédito máximo total de 27.464.419 € dos orzamentos de 2017, 2018 e 2019. Este importe poderase incrementar nos supostos previstos no artigo 31.2 da Lei 9/2007, do 13 de xullo, de subvencións de Galicia.
Quinto.
Prazo de presentación de solicitudes
O prazo de presentación de solicitudes para esta convocatoria será dun mes contado a partir do día seguinte ao da publicación desta orde.
Santiago de Compostela, 22 de decembro de 2016
ORDE do 27 de decembro de 2016 pola que se amplían os importes para o financiamento das axudas para a adquisición de material escolar destinadas ao alumnado matriculado en educación primaria, educación secundaria obrigatoria e educación especial en centros docentes sostidos con fondos públicos, para o curso escolar 2016/17.
Consellería de Cultura, Educación e Ordenación Universitaria — III. Outras disposicións — 30/12/2016

Mediante a Orde do 27 de abril de 2016 (
Diario Oficial de Galicia
do 16 de maio), a Consellería de Cultura, Educación e Ordenación Universitaria regula a participación no fondo solidario de libros de texto e convócanse axudas para a adquisición de libros de texto e material escolar destinadas ao alumnado matriculado en educación primaria, educación secundaria obrigatoria e educación especial en centros docentes sostidos con fondos públicos para o curso escolar 2016/17.
O artigo 7.3 desta orde establece que as axudas para adquirir o material escolar serán financiadas con cargo á aplicación orzamentaria 10.60.423A.480.0, por importe total de 3.300.000,00 euros para o ano 2016, e na contía de 400.000,00 euros para o ano 2017, e que se poderán ampliar, se for o caso, conforme o previsto no artigo 31 da Lei 9/2007, do 13 de xuño, de subvencións de Galicia.
Como consecuencia da existencia de remanentes no mesmo servizo e tendo en conta que estas axudas non están sometidas ao réxime de concorrencia competitiva, e que o importe asignado non é suficiente para atender os compromisos adquiridos ao abeiro da convocatoria, a Consellería de Cultura, Educación e Ordenación Universitaria
Artigo único. Incrementar o importe para financiar as axudas para a adquisición de material escolar destinadas ao alumnado matriculado en educación primaria, educación secundaria obrigatoria e educación especial en centros sostidos con fondos públicos, para o curso escolar 2016/17, nun millón cincocentos cincuenta mil trescentos euros (1.550.300,00 euros), de acordo co establecido no artigo 7.3 da Orde do 27 de abril de 2016 (
Diario Oficial de Galicia
do 16 de maio).
Santiago de Compostela, 27 de decembro de 2016
EXTRACTO da Orde do 23 de decembro de 2016 pola que se establecen as bases polas que se rexerá a concesión da axuda económica, a través da tarxeta Benvida, para as familias con fillas e fillos nados no ano 2017 e se procede á súa convocatoria.
Consellería de Política Social — III. Outras disposicións — 30/12/2016

BDNS (Identif.): 327266.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index):
Primeiro.
Persoas beneficiarias
Poderán ser beneficiarias desta axuda aquelas persoas residentes na Comunidade Autónoma de Galicia que se atopen nun dos seguintes supostos:
a) Ter fillas ou fillos, tanto por natureza como por adopción, nados entre o 1 de xaneiro e o 31 de decembro de 2017.
b) Estar en situación de garda con fins adoptivos dun ou de máis nenos/as nados/as entre o 1 de xaneiro e o 31 de decembro de 2017.
Segundo.
Obxecto
1. Esta orde ten por obxecto establecer as bases polas que se rexerá a concesión dunha axuda económica para as familias que no ano 2017 teñan un/unha fillo/a, adopten ou estean en situación de garda con fins adoptivos dun neno ou nena menor dun ano e proceder á súa convocatoria.
2. Esta axuda farase efectiva a través da tarxeta Benvida, a cal só poderá ser utilizada en farmacias, parafarmacias, supermercados, tendas de alimentación e establecementos de puericultura ou especializados en artigos e produtos para a infancia.
Terceiro.
Bases reguladoras
Orde do 23 de decembro de 2016 pola que se establecen as bases polas que se rexerá a concesión da axuda económica, a través da tarxeta Benvida, para as familias con fillas e fillos nados no ano 2017 e se procede á súa convocatoria.
Cuarto.
Importe
Ás axudas obxecto desta convocatoria destínase un orzamento total de 18.000.000,00 euros, que se imputará á aplicación orzamentaria 12.02.312B.480.1, distribuído en dúas anualidades, dos cales 9.000.000 euros corresponden ao ano 2017 e 9.000.000 euros ao 2018.
Con carácter xeral, a contía total da axuda será de 1.200 euros a razón de 100 euros/mes durante o primeiro ano de vida do fillo ou filla.
Quinto.
Prazo de presentación de solicitudes
O prazo de presentación de solicitudes será de dous meses contados desde o día seguinte a aquel en que se produza o nacemento ou se dite a resolución administrativa ou xudicial para os supostos de garda con fins adoptivos e de adopción.
Entenderase como último día do prazo o correspondente ao mesmo ordinal do día do nacemento. No suposto de garda con fins adoptivos ou de adopción entenderase como último día do prazo o correspondente ao mesmo ordinal do día en que se ditou a resolución. Se o último día do prazo é inhábil, entenderase prorrogado ao seguinte día hábil e, se no mes de vencemento non hai día equivalente ao inicial do cómputo, entenderase que o prazo expira o último do mes.
Santiago de Compostela, 23 de decembro de 2016
CORRECCIÓN de erros. Resolución do 29 de novembro de 2016, da Secretaría Xeral de Emprego, pola que se dá publicidade das festas laborais de carácter local para o ano 2017, correspondentes aos concellos das catro provincias da Comunidade Autónoma de Galicia.
Consellería de Economía, Emprego e Industria — III. Outras disposicións — 30/12/2016

Advertido erro na dita resolución, publicada no Diario Oficial de Galicia número 235, do 12 de decembro de 2016, é necesario facer a seguinte corrección:
No anexo II, provincia de Lugo, na páxina 54193, onde di: «47. A Pontenova: 28 de febreiro, Martes de Entroido; 1 de outubro, Luns das Feiras», debe dicir: «47. A Pontenova: 28 de febreiro, Martes de Entroido; 2 de outubro, Luns das Feiras».
RESOLUCIÓN do 16 de decembro de 2016, da Secretaría Xeral de Medios, pola que se publican as axudas concedidas a empresas que realicen publicacións periódicas escritas integramente en galego.
Vicepresidencia e Consellería de Presidencia, Administracións Públicas e Xustiza — III. Outras disposicións — 30/12/2016

De conformidade co disposto no artigo 15 da Lei 9/2007, do 13 de xuño, de subvencións de Galicia, e no artigo 21 da Resolución do 5 de xaneiro de 2016, da Secretaría Xeral de Medios, pola que se establecen as bases reguladoras para a concesión de axudas económicas, en réxime de concorrencia non competitiva, dirixidas a empresas que realicen publicacións periódicas escritas integramente en galego, e se procede á súa convocatoria para o ano 2016 (DOG nº 12, do 20 de xaneiro), procédese á publicación no anexo das empresas beneficiarias.
Estas axudas fináncianse con cargo ás aplicacións orzamentarias 04.20.151A.470.0 e 04.20.461A.470.0 dos orzamentos xerais da Comunidade Autónoma de Galicia para o ano 2016.
Santiago de Compostela, 16 de decembro de 2016
RESOLUCIÓN do 16 de decembro de 2016, da Secretaría Xeral de Medios, pola que se publican as axudas concedidas a empresas xornalísticas e de radiodifusión.
Vicepresidencia e Consellería de Presidencia, Administracións Públicas e Xustiza — III. Outras disposicións — 30/12/2016

De conformidade co disposto no artigo 15 da Lei 9/2007, do 13 de xuño, de subvencións de Galicia, e no artigo 21 da Resolución do 5 de xaneiro de 2016, da Secretaría Xeral de Medios, pola que se aproban as bases reguladoras para a concesión de axudas económicas, en réxime de concorrencia non competitiva, destinadas a empresas xornalísticas e de radiodifusión, e se procede á súa convocatoria para o ano 2016 (DOG nº 34, do 19 de febreiro), procédese á publicación no anexo das empresas beneficiarias.
Estas axudas fináncianse con cargo ás aplicacións orzamentarias 04.20.151A.470.1 e 04.20.461A.470.1 dos orzamentos xerais da Comunidade Autónoma de Galicia para o ano 2016.
Santiago de Compostela, 16 de decembro de 2016